Document ID: 31984R1218

*****
ΚΑΝΟΝΙΣΜΟΣ (ΕΟΚ) αριθ. 1218/84 ΤΗΣ ΕΠΙΤΡΟΠΗΣ
της 30ής Απριλίου 1984
για την κατάταξη εμπορευμάτων στη διάκριση 39.07 B V δ) του Κοινού Δασμολογίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969 περί της λήψεως μέτρων για την ομοιόμορφη εφαρμογή της ονοματολογίας του Κοινού Δασμολογίου (1), όπως τροποποιήθηκε τελευταία από την πράξη προσχωρήσεως της Ελλάδας, και ιδίως το άρθρο 3,
Εκτιμώντας:
ότι, για να εξασφαλιστεί η ομοιόμορφη εφαρμογή της ονοματολογίας του Κοινού Δασμολογίου, πρέπει να θεσπιστούν διατάξεις που αφορούν τη δασμολογική κατάταξη νιπτήρων οι οποίοι αποτελούνται κατά 30 % από τεχνητές πλαστικές ύλες (ρητίνη πολυεστέρος τύπου στυρενίου) και κατά 70 % από υλικά που κυρίως είναι πυριτικά και έχουν στη χρησιμοποιήσιμη επιφάνειά τους ένα στρώμα τεχνητής διαφανούς πλαστικής ύλης (πολυεστέρας) πάχους 0,2 χιλιοστών·
ότι το Κοινό Δασμολόγιο, που έχει προσαρτηθεί στον κανονισμό (ΕΟΚ) αριθ. 950/68 του Συμβουλίου (2), όπως τροποποιήθηκε τελευταία από τον κανονισμό (ΕΟΚ) αριθ. 1018/84 (3), αναφέρει στην κλάση 39.07 τα τεχνουργήματα εκ των υλών των κλάσεων 39.01 μέχρι 39.06 συμπεριλαμβανομένης, και στην κλάση 68.11 τα τεχνουργήματα εκ τσιμέντου, εκ σκυροδέματος ή εκ τεχνητού λίθου, έστω και οπλισμένα, συμπεριλαμβανομένων και των τεχνουργημάτων εκ τσιμέντου σκωριών ή εκ του λεγομένου «granito»· ότι για την κατάταξη των εν λόγω ειδών μπορούν να εξεταστούν οι εν λόγω κλάσεις·
ότι οι νιπτήρες αυτοί, των οποίων η δασμολογική κατάταξη πρέπει να γίνει κατ' εφαρμογή του γενικού κανόνα 3 στοιχείο β) για την ερμηνεία της ονοματολογίας του Κοινού Δασμολογίου, μπορούν να συγκριθούν, λόγω της εμφανίσεώς τους και της ύλης εκ της οποίας συνίστανται, με προϊόντα τα οποία ως προς το βάρος αποτελούνται κατ' ουσία από 33 % περίπου μεθακρυλικό πολυμεθυλένιο και από 66 % περίπου υδροξείδιο του αργιλίου, προϊόντα τα οποία έχουν καταταγεί από το Συμβούλιο Τελωνειακής Συνεργασίας (συνεδρίαση Νοεμβρίου 1981) και από το Δικαστήριο των Ευρωπαϊκών Κοινοτήτων (υπόθεση 234/82) στο κεφάλαιο 39 (4)·
ότι, επιπλέον, στη συγκεκριμένη περίπτωση, οι πυριτικές ύλες είναι συμπληρωματικές ύλες ενώ οι τεχνητές πλαστικές ύλες, οι οποίες εν τέλει καλύπτουν τη χρησιμοποιήσιμη επιφάνεια, δεν έχουν απλώς συνδετικό ρόλο κατά την έννοια της κλάσεως 68.11, αλλά αντιπροσωπεύουν, καθ' όσον αφορά τη χρησιμοποίησή τους, το σημαντικότερο συστατικό των νιπτήρων αυτών στους οποίους και προσδίδουν τον ουσιώδη χαρακτήρα·
ότι, κατά συνέπεια, οι νιπτήρες αυτοί υπάγονται στην κλάση 39.07· ότι, λόγω της συστάσεώς τους, πρέπει να καταταγούν στην κλάση αυτή, υπό τη διάκριση 39.07 B V δ)·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Ονοματολογίας του Κοινού Δασμολογίου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι νιπτήρες οι οποίοι αποτελούνται κατά 30 % από τεχνητές πλαστικές ύλες (ρητίνη πολυεστέρα τύπου στυρενίου) και κατά 70 % από υλικά που κυρίως είναι πυριτικά, και έχουν στη χρησιμοποιήσιμη επιφάνειά τους ένα στρώμα τεχνητής διαφανούς πλαστικής ύλης (πολυεστέρας) πάχους 0,2 χιλιοστών, πρέπει να καταταγούν στο Κοινό Δασμολόγιο κατά τον ακόλουθο τρόπο:
39.07 Τεχνουργήματα εκ των υλών των κλάσεων 39.01 μέχρι 39.06 συμπεριλαμβανομένης:
Β. Έτερα:
V. Εξ ετέρων υλών:
δ) Έτερα.
Άρθρο 2
Ο παρών κανονισμός αρχίζει να ισχύει την εικοστή πρώτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Απριλίου 1984.

Labels: 3
1